เปิดอก 'ทูตพาณิชย์'  5 เหตุผลต้องบุกลาวทันที
&#8220;อีก 3 ปี ลาวจะไม่เหมือนเดิม ตัดสินใจลงทุนตอนนี้เลยดีกว่า&#8221;
25 มิ.ย. 2558

“อีก 3 ปี ลาวจะไม่เหมือนเดิม ตัดสินใจลงทุนตอนนี้เลยดีกว่า”
พิมล ปงกองแก้ว อัครราชทูตฝ่ายการพาณิชย์ และผู้อำนวยการสำนักงานส่งเสริมการค้าระหว่างประเทศ (สคร.) ณ นครหลวงเวียงจันทน์ เป็นอีกคนหนึ่งที่ยืนยันว่าจะบุกลาว “ต้องตอนนี้”
เธอให้เหตุผลถึงความจำเป็นที่ควรตัดสินใจลงทุนในลาวตอนนี้ไว้หลายเรื่อง 1.ลาวกำลังลดพึ่งพาการนำเข้า ลาวมีแผนคล้ายคลึงกับไทยเมื่อช่วงกำลังเติบโต คือ ลดพึ่งพาการนำเข้าสินค้าจากต่างประเทศ หันมาพึ่งพาสินค้าที่ผลิตในประเทศแทน ขณะนี้เริ่มมีผู้ผลิตชิ้นส่วนจากประเทศต่างๆ ทยอยเข้ามาลงทุนในลาวอย่างต่อเนื่อง อนาคตลาวจะนำเข้าสินค้าที่ผลิตได้เองน้อยลง นักลงทุนจึงควรเข้ามาลงทุนในลาว
2.แรงงานขาดแคลน ขณะนี้นักลงทุนต่างชาติโดยเฉพาะจีนและเวียดนามเข้ามาลงทุนในลาวจำนวนมาก ข้อมูลการลงทุนสะสมระหว่างปี 2531-2556 พบว่าเวียดนามเข้ามาลงทุนมากเป็นอันดับ 1 มูลค่า 5,500 ล้านเหรียญสหรัฐ ตามด้วยจีน อันดับ 2 มูลค่าประมาณ 5,000 ล้านเหรียญสหรัฐ และไทยอันดับ 3 มูลค่า 4,989 ล้านเหรียญสหรัฐ ในอนาคตชาติต่างๆ ยังสนใจเข้ามาลงทุนในลาวเพิ่มเติม ขณะที่ลาวมีประชากรเพียง 6 ล้านคน หากไม่รีบลงทุนตอนนี้ อนาคตอาจเผชิญปัญหาแรงงานขาดแคลน ไม่พอป้อนธุรกิจของตัวเอง
“แม้ลาวจะเพิ่งขึ้นค่าแรงขั้นต่ำไปเป็นเดือนละประมาณ 9 แสนกีบ เมื่อเดือน เม.ย.ที่ผ่านมา แต่เชื่อว่าไม่น่าจะดึงคนลาวให้ทำงานอยู่ในประเทศได้ บางส่วนน่าจะยังออกไปทำงานในประเทศที่ให้ค่าแรงสูงกว่าเหมือนเดิม ดังนั้นเมื่อแรงงานยังออกไปทำงานต่างประเทศ แรงงานที่เหลือก็จะอยู่กับธุรกิจที่เข้ามาลงทุนก่อน ถ้ามาช้าก็อาจต้องเผชิญความเสี่ยงแรงงานไม่พอ”
3.กฎหมายในลาวเปลี่ยนแปลง ปัจจุบันลาวได้เข้ามาเป็นสมาชิกขององค์การการค้าโลก (ดับเบิ้ลยูทีโอ) แล้ว ลาวจึงต้องปรับปรุงแก้ไขกฎหมายให้สอดคล้องกับประเทศต่างๆ มากขึ้น นอกจากนี้ กฎหมายการลงทุนของลาวฉบับปัจจุบันก็ใช้มาตั้งแต่ปี 2552 นับถึงปัจจุบันก็ใช้มานาน 5-6 ปีแล้ว ในเร็วๆ นี้อาจเห็นการเปลี่ยนแปลงอีกครั้ง
ทั้งนี้ ในช่วง 5 ปีที่ผ่านมา มีการออกกฎหมายใหม่ๆ ในลาวที่กระทบต่อภาคธุรกิจเช่นกัน เช่น ในปี 2555 มีการออกกฎหมายเรื่องอาชีพสงวนขึ้นมา ปกป้องหลายอาชีพไว้ให้คนลาวทำเท่านั้น เช่น อาชีพค้าปลีก หากเข้ามาแล้วได้รับใบอนุญาตก่อนปี 2555 ก็ทำได้ แต่ตอนนี้ทำไม่ได้แล้ว หรือโรงแรมระดับต่ำกว่า 3 ดาว ตอนนี้ก็สงวนไว้ให้เฉพาะคนลาวทำ
4.ทรัพยากรและโครงการต่างๆ ในลาวอาจหมดไป เช่น ลาวมีบ่อคำเซโปน และเหมืองทองอีกหลายแห่ง แต่ปัจจุบันเริ่มไม่มีทองเหลือให้ขุดแล้ว เหมืองหลายแห่งเหลือแต่เพียงทองแดงให้ขุดเท่านั้น
5.ลาวจะเริ่มใช้แผนพัฒนาเศรษฐกิจและสังคมแห่งชาติฉบับใหม่ ปีนี้จะเป็นปีสุดท้ายของการใช้แผนพัฒนาเศรษฐกิจและสังคมแห่งชาติฉบับที่ 7 ของลาว และจะเริ่มต้นใช้แผนพัฒนาเศรษฐกิจและสังคมแห่งชาติฉบับที่ 8 ซึ่งเป็นแผน 5 ปี ระหว่างปี 2559-2563 ภายใต้แผนดังกล่าวมีเป้าหมาย 12 ประการหลักที่รัฐบาลลาวต้องการผลักดันให้สำเร็จ นอกจากนี้ ลาวยังมีวิสัยทัศน์ปี 2563 อีกหลายเรื่อง เช่น การเป็นแบตเตอรี่แห่งเอเชีย
ดังนั้น ผู้ที่จะเข้ามาลงทุนควรเลือกลงทุนให้สอดคล้องกับแผนพัฒนาเศรษฐกิจและสังคมแห่งชาติฉบับใหม่ ตลอดจนวิสัยทัศน์ดังกล่าว
พิมล เสริมว่า ลาวยังถือเป็นประเทศที่สำคัญต่อเศรษฐกิจไทยมาอย่างยาวนาน ปัจจุบัน ลาวนำเข้าสินค้าจากไทยสูงที่สุด คิดเป็นสัดส่วนประมาณ 64% ของมูลค่าการนำเข้าทั้งหมดของลาว มีพรมแดนติดกันกว่า 1,800 กม. มีจุดผ่านแดนถาวรถึง 21 ด่าน จุดผ่อนปรนที่เป็นด่านการค้าประเพณีอีก 26 ด่าน มากที่สุดในบรรดาจุดผ่านแดนไทยกับประเทศเพื่อนบ้าน มีมูลค่าการค้าระหว่างกันในปีที่ผ่านมากว่า 1.6 แสนล้านบาท อย่างไรก็ดี ทั้งเวียดนาม จีน ญี่ปุ่น และเกาหลีใต้ ต่างก็พยายามเข้ามามีบทบาทด้านการค้าและการลงทุนในลาวมากขึ้น
นอกจากนี้ ลาวยังมีปัจจัยบวกต่อการลงทุนหลายประการ เช่น การเมืองมีเสถียรภาพ ไม่ค่อยมีภัยพิบัติ การเดินทางสะดวก มีอัตราการขยายตัวทางเศรษฐกิจดี สำหรับสินค้าที่ไทยยังมีโอกาสในตลาดลาว ได้แก่ สินค้าอุปโภคบริโภค วัสดุก่อสร้าง เครื่องมือเครื่องจักรในโรงงาน
พิมล ทิ้งท้ายว่า ตลาดลาวเป็นตลาดที่เหมาะแก่การ “นับหนึ่ง” สำหรับผู้ต้องการออกไปลงทุนในต่างประเทศ เป็นตลาดที่เหมือน “ต้นกล้วย” คือ มีประโยชน์ ใช้ได้หมดทุกส่วน ทั้งผล ทั้งใบ นำมาใช้ได้หมด
“เช่นเดียวกัน ต้นกล้วยที่ชื่อว่าตลาดลาวนั้น คนไทยสามารถเข้ามาลงทุนได้ทุกอย่าง ปัจจุบันธุรกิจไทยเข้ามาลงทุนแล้วตั้งแต่ธุรกิจพลังงาน ธุรกิจเหมืองแร่ ธุรกิจโรงแรม ไปจนถึงธุรกิจเล็กๆ น้อยๆ บางคน 20 ปีก่อนเคยทำธุรกิจสินค้าอุปโภคบริโภคในลาว ตอนนี้ก็กระโดดมาทำธุรกิจลีสซิ่งเพิ่มเติม”
ทั้งนี้ หากผู้ประกอบการไทยรู้บริบทด้านกฎหมายและวัฒนธรรมต่างๆ ของลาวซึ่งมีรากฐานใกล้เคียงกับไทยอยู่แล้ว รู้ว่าอะไรที่ประเทศอื่นมาลงทุนแล้ว และไม่ควรลงทุนซ้ำ รู้จังหวะว่าตลาดใดที่กล้วยกำลังจะสุกงอม การบุกตลาดลาวก็จะ “ง่ายเหมือนปอกกล้วยเข้าปาก”